曼城、皇馬炮製連環世界波 激和3比3!
2024年04月10日 08:00
東網電視
更多新聞短片
菲爾科頓入波令人拍爛手掌。(Getty Images)
周三(10日)凌晨歐聯8強首回合,皇家馬德里主場同曼城合演精彩「金球騷」,兩隊球員炮製連環世界波下,最終激戰踢成3比3平手,被譽為今屆歐聯最精彩賽事。曼城今場3個禁區外入波,為次回合返主場拎到優勢,事關皇馬過去5次作客曼城都未贏過,「藍月亮」晉級佔先機。
曼城今場有個完美開局,2分鐘貝拿度施華禁區外罰球「偷襲」,所有人以為佢左路斬中之際,佢就醒目直射近柱得手。皇馬企穩陣腳後,12分鐘卡馬雲加遠射省中魯賓戴亞斯改變方向彈入,2分鐘後洛迪高高斯快速反擊,被多人包夾下仍冷靜射入,為皇馬閃電反先2比1。
換邊後入波一球比一球精彩,菲爾科頓66分鐘禁區頂「火箭炮」射門直入死角,71分鐘加華度爾離門廿幾碼放冷箭貼柱而入,令曼城再次取得領先。皇馬最後階段大反撲,79分鐘雲尼斯奧斯祖利亞左路傳中,費達歷高華維迪第一時間「窩利」轟入,難度、姿勢同效果都攞滿分,最終以3比3完場。
曼城領隊哥迪奧拿賽後表示,作客巴拿貝球場打和係好戰果:「我哋有3個神奇入波,華維迪嗰球都係,皇馬嘅反勝為攻好有威脅,佢哋有權入更多波,但我哋都控制得好好,今場關鍵係情緒保持穩定。次回合曼城主場爆棚,佢哋(球迷)會幫助我哋拎1個入球,其餘嘅事就交畀我哋!」
皇馬之前5次作客曼城從未贏過,只有2和3負成績,不過教練安察洛堤有信心可以打破宿命:「我哋嘅計劃係拎少少優勢去次回合,可能係贏4比3,依家形勢有少少不利,但對我次回合嘅部署冇太大影響,我哋今仗交出最佳水平,有信心下場都可以踢出呢種表現。」